- Jeg bor i udkanten af den indre by, et par stationer fra, hvor én af terrorhandlingerne i går fandt sted, fortæller Hans Christian Jensen. Han var mandag aften ude at gå en tur nær det indre Wien, kort før terrorhandlingerne fandt sted. - Jeg var ude at spadsere uden at ane uråd. Da jeg kom hjem og stod i min baggård, skar politisirener, udrykningsfartøjer og politihelikoptere pludselig igennem lydbilledet. Og så kunne jeg sidenhen læse på lokale nyhedsmedier, at det drejede sig om en terrorhandling, siger Hans Christian Jensen på en Skype-forbindelse fra Wien. Herefter blev 26-årige Hans Christian Jensen hjemme, som politiet påbød. Han kommer fra Hjørring, men bor til daglig i Wien, hvor han studerer på universitetet. - Der er en meget trykket stemning Onsdag har Hans Christian Jensen fulgt forelæsninger digitalt, men han har talt med flere wienere, som han beskriver som chokerede. - Først og fremmest er det chokerende. Og det er også mit indtryk, at wienerne i går og i dag er chokerede. De kan ikke helt begribe, hvordan sådan en handling kan finde sted. Der er en meget trykket stemning. Hans Christian Jensen fortæller, at politiet dagen efter terrorhandlingen har fået ros fra politisk side. - Jeg bed mærke i, at politiet håndterede situationen rimelig godt. Den østrigske indenrigsminister sagde i dag, at det kunne være gået meget værre, hvis ikke de østrigske politiindsatsstyrker havde grebet så hurtigt ind, fortæller han. En by i chok og sorg Og dagen efter terrorhændelsen i den østrigske hovedstad er byen helt stille, siger Hans Christian Jensen. - Det er en by, som er indhyllet i lige dele chok og sorgfuld stilhed. Stilhed i den forstand, at politiet har bedt borgerne om at blive indedøre, mens politiarbejdet pågår - og det gør det i øvrigt stadigvæk. Så der er en meget trykket stemning, understreger Hans Christian Jensen, da han taler med TV2 Nord. Myndighederne i Østrig har anholdt i alt 14 personer med relation til den formodede gerningsmand. Fire personer blev dræbt og 22 såret.  Syv er i kritisk tilstand.

Opsummering:
26-årige Hans Christian Jensen befandt sig ikke langt fra mandagens terrorhandling i Wien. Der er en trykket stemning i byen, og wienerne er chokerede, fortæller han til TV2 Nord.